
Candidatul PSD pentru funcția de primar general al Capitalei, Gabriela Firea, 
afirmă că are “o sinteză” cu 100 de realizări social-democrate din mandatul pe 
care l-a avut la Primăria Capitalei. Ea îl acuză pe primarul în funcţie, Nicușor Dan, 
despre care spune că “s-a luptat” cu “absolut toate categoriile socio-profesionale” 
din București. 


"Să nu ne mai plângem că nu avem bani, pentru că bani sunt, să nu ne mai plângem că nu 
sunt resurse. Noi am atras împreună un miliard de euro fonduri europene. Domnul primar 
general a venit și a recunoscut în faţa presei că nici măcar 10% din această sumă nu a 
obținut-o. De ce? Pentru că nu a muncit și nu s-a străduit. Și vă mai spun ceva: domnul 
primar general s-a luptat cu aproape toți oamenii din București. S-a luptat cu persoanele cu 
dizabilități pentru că le-a tăiat stimulentul, s-a luptat cu copiii pentru că i-a lăsat să meargă 
la școală în trei schimburi, s-a luptat cu antreprenorii, s-a luptat, de asemenea, cu cetățenii 


care nu au avut apa caldă și căldura promise. Cu absolut toate categoriile socio-profesionale 


domnul primar general s-a luptat”, a afirmat Gabriela Firea, în discursul ţinut joi, la 


evenimentul de închidere a campaniei electorale a PSD. 


Ea a cerut primarului general în funcţie să “reflecteze” asupra invitației sale de a participa la 
o dezbatere pe tema soluţiilor și rezolvărilor pentru problemele Capitalei. 

Firea a afirmat că are ”o sinteză” cu 100 de realizări social-democrate din mandatul pe care 


l-a avut la Primăria Capitalei. 


Dintre acestea, a amintit câteva și a ”garantat” noi realizări dacă va fi votată din nou, 
spunând că va face "nu o sută, 200 de proiecte”, subliniind că acum echipa social-democrată 
a învăţat din greșeli și știe ce trebuie făcut și ce nu. 


Pentru Sectorul 1, Firea a arătat: "Cu siguranță vom realiza Spitalul Metropolitan, vom reda 
parcurile bucureștenilor și vom investi în sănătate și educaţie”. 


Pentru sectorul 2, Firea a promis fluidizarea traficului, finalizarea pasajelor supraterane 
Andronache și Petricani, realizarea unei săli polivalente. 


În ceea ce privește Sectorul 3, Firea a reclamat că Nicușor Dan “l-a blocat peste tot pe 
Robert Negoiță” și că a făcut “tot ce i-a stat n putere” ca primarul de sector să nu își ducă 
obiectivele la bun sfârșit. Ea dorește readucerea autobuzelor școlare, despre care a spus că 
a fost un “proiect care în mod nedrept a fost închis de actualul primar”. 


Referindu-se la Sectorul 4, Gabriela Firea a afirmat: ”Ce să-l înveţe actualul primar general 
pe domnul primar Daniel Băluță? Nu are ce să-l înveţe, am avea totuși rugămintea, la fel ca 
și la Sectorul 3, să nu mai pună bețe în roate”. Ea a promis maternitate, un nou teatru și 
linii de metrou în Sectorul 4. 


Despre Sectorul 5, Firea a amintit că în mandatul său s-au realizat un centru pentru 
protecția femeilor victime ale violenței domestice, o bancă de alimente, creșe și servicii 
after-school, subliniind că în ultimi patru ani nu s-a realizat nimic. Pentru Sectorul 5, Firea a 
promis "obiective de mare infrastructură” - Bulevardele Alexandria și Măgurele - pentru că 


"rămânerile în urmă de la Sectorul 5 nu trebuie să se mai întâmple”. 


Gabriela Firea s-a arătat convinsă că locuitorii Sectorului 6 așteaptă venirea administraţiei 


PSD pentru finalizarea unor proiecte. 


